CELEX: 32019R2238
Language: da
Date: 2019-10-01 00:00:00
Title: Kommissionens delegerede forordning (EU) 2019/2238 af 1. oktober 2019 om de nærmere bestemmelser for gennemførelsen af landingsforpligtelsen i fiskeriet efter visse demersale arter i Nordsøen i perioden 2020-2021

30.12.2019   
               
               
                  DA
               
               
                  Den Europæiske Unions Tidende
               
               
                  L 336/34
               
            
         KOMMISSIONENS DELEGEREDE FORORDNING (EU) 2019/2238
         af 1. oktober 2019
         om de nærmere bestemmelser for gennemførelsen af landingsforpligtelsen i fiskeriet efter visse demersale arter i Nordsøen i perioden 2020-2021
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/973 af 4. juli 2018 om en flerårig plan for demersale bestande i Nordsøen og fiskeriet efter disse bestande med nærmere bestemmelser for gennemførelsen af landingsforpligtelsen i Nordsøen og om ophævelse af Rådets forordning (EF) nr. 676/2007 og (EF) nr. 1342/2008 (1), særlig artikel 11,
         under henvisning til Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (2), særlig artikel 15, stk. 2, og
         ud fra følgende betragtninger:
         
                     (1)
                  
                  
                     Målet med Europa-Parlamentets og Rådets forordning (EU) nr. 1380/2013 (3) er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger.
                  
               
                     (2)
                  
                  
                     Der skal i henhold til artikel 9 i forordning (EU) nr. 1380/2013 vedtages flerårige planer med bevarelsesforanstaltninger for fiskeriet efter visse bestande i et relevant geografisk område.
                  
               
                     (3)
                  
                  
                     I disse flerårige planer fastsættes de nærmere bestemmelser for gennemførelsen af landingsforpligtelsen, og Kommissionen kan tillægges beføjelser til at præcisere disse bestemmelser yderligere på grundlag af fælles henstillinger, der er udarbejdet af medlemsstaterne.
                  
               
                     (4)
                  
                  
                     Den 4. juli 2018 vedtog Europa-Parlamentet og Rådet forordning (EU) 2018/973 om en flerårig plan for demersale bestande i Nordsøen og fiskeriet efter disse bestande (4). Ved artikel 11 i forordning (EU) 2018/973 tillægges Kommissionen beføjelser til på grundlag af fælles henstillinger fra medlemsstaterne at vedtage delegerede retsakter med henblik på at supplere nævnte forordning ved for alle bestande af arter i Nordsøen, der er omfattet af landingsforpligtelsen i henhold til artikel 15, stk. 1, i forordning (EU) nr. 1380/2013, at fastlægge de nærmere bestemmelser for gennemførelsen af nævnte forpligtelse som fastsat i artikel 15, stk. 5, litra a)-e), i forordning (EU) nr. 1380/2013.
                  
               
                     (5)
                  
                  
                     Ved Kommissionens delegerede forordning (EU) 2018/2035 (5) fastsættes de nærmere bestemmelser for gennemførelsen af landingsforpligtelsen i fiskeriet efter visse demersale arter i Nordsøen for perioden 2019-2021 på grundlag af en fælles henstilling fra Belgien, Danmark, Frankrig, Tyskland, Nederlandene, Sverige og Det Forenede Kongerige, som har en direkte forvaltningsmæssig interesse i det relevante fiskeri i Nordsøen.
                  
               
                     (6)
                  
                  
                     Den 29. maj 2019 forelagde nævnte medlemsstater efter høring af Det Rådgivende Råd for Nordsøen og Det Rådgivende Råd for Pelagiske Bestande en ny fælles henstilling for Kommissionen vedrørende de nærmere bestemmelser for gennemførelsen af landingsforpligtelsen i fiskeriet efter demersale arter i Nordsøen. Den fælles henstilling blev ændret den 7. august 2019.
                  
               
                     (7)
                  
                  
                     I den nye fælles henstilling, som medlemsstaterne har forelagt, foreslås det at videreføre en række supplerende tekniske foranstaltninger, som Unionen og Norge nåede til enighed om i 2011 (6) og 2012 (7), og at tillade anvendelsen af SepNep-selektionsanordningen. Disse foranstaltninger har til formål at øge selektiviteten og reducere uønskede fangster i fiskerier eller for arter, der er omfattet af landingsforpligtelsen, og blev i henhold artikel 15, stk. 5, litra a), i forordning (EU) nr. 1380/2013 indført for perioden 2019-2021 ved delegeret forordning (EU) 2018/2035.
                  
               
                     (8)
                  
                  
                     Den 14. august 2019 trådte en ny forordning, nemlig forordning (EU) 2019/1241 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, i kraft. I nævnte forordnings bilag V fastsættes der særlige bestemmelser vedrørende tekniske foranstaltninger, der gælder på regionalt plan for Nordsøen, herunder også regler om maskestørrelser, tilknyttede betingelser og bifangster. Ved forordningens artikel 15 tillægges Kommissionen beføjelser til at vedtage delegerede retsakter med henblik på at ændre, supplere, ophæve eller fravige de tekniske foranstaltninger, der er fastsat i bilagene til forordning (EU) 2019/1241, herunder også i forbindelse med gennemførelsen af landingsforpligtelsen.
                  
               
                     (9)
                  
                  
                     Forordning (EU) 2019/1241 indeholder ingen overgangsforanstaltninger. For at sikre overensstemmelse mellem denne delegerede forordning og forordning (EU) 2019/1241 er det derfor nødvendigt at anvende de betingelser, der er fastsat i forordning (EU) 2019/1241, og samtidig tage hensyn til de ekstraordinære omstændigheder, der gør sig gældende. Den Videnskabelige, Tekniske og Økonomiske Komité for Fiskeri (STECF) har på grundlag af oplysningerne fra medlemsstaterne foretaget en positiv vurdering (8) af de oplysninger, som den regionale gruppe har fremlagt til støtte for de tekniske foranstaltninger i den fælles henstilling. Den fælles henstilling blev udarbejdet og forelagt af medlemsstaterne og vurderet af STECF, før forordningen med de nye tekniske foranstaltninger, dvs. forordning (EU) 2019/1241, trådte i kraft, og indeholdt derfor ingen henvisning til nævnte forordning. I lyset af disse særlige omstændigheder er Kommissionen dog på grundlag af de oplysninger, som på nuværende tidspunkt foreligger i den fælles henstilling og i STECF's vurdering, kommet til den konklusion, at der ikke er noget, der tyder på, at de yderligere tekniske foranstaltninger, der er foreslået, ikke skulle opfylde de krav til tekniske foranstaltninger, der er fastsat i artikel 15 i forordning (EU) 2019/1241.
                  
               
                     (10)
                  
                  
                     De tekniske foranstaltninger, som medlemsstaterne har forelagt, bør derfor medtages for at øge redskabernes selektivitet og reducere mængden af uønskede fangster i Skagerrak. Foranstaltningerne bør finde anvendelse i perioden 2020-2021.
                  
               
                     (11)
                  
                  
                     Som fastsat i forordning (EU) 2018/973 omfatter Nordsøen ICES (9)-afsnit 2a og 3a og underområde 4.
                  
               
                     (12)
                  
                  
                     Der er indhentet videnskabelige bidrag fra de relevante videnskabelige organer, og disse er gennemgået af STECF (10). Kommissionen forelagde de pågældende foranstaltninger til skriftlig høring i ekspertgruppen, der består af repræsentanter for de 28 medlemsstater med Europa-Parlamentet som observatør.
                  
               
                     (13)
                  
                  
                     For nogle bestande, som f.eks. rødspætte, har STECF påpeget, at overlevelsesraten for de enkelte individer ikke er så høj som for andre arter. Kommissionen har imidlertid overvejet undtagelsens relative indvirkning på den samlede bestand sammenholdt med de enkelte individer og afvejet den mod behovet for at fortsætte fiskeriet for at kunne indsamle de data, der skal bruges til at følge op på STECF's bemærkninger. I tilfælde, hvor den relative mængde af døde fisk, der smides ud, er forholdsvis begrænset, mener Kommissionen, at det er en pragmatisk og fornuftig tilgang til fiskeriforvaltning at indrømme undtagelserne midlertidigt, idet manglende indrømmelse af undtagelserne vil være til hinder for indsamlingen af de data, der er nødvendige for en korrekt og kvalificeret forvaltning af udsmid med henblik på landingsforpligtelsens fuldstændige ikrafttrædelse.
                  
               
                     (14)
                  
                  
                     Der er i delegeret forordning (EU) 2018/2035 fastsat undtagelser begrundet i høje overlevelsesrater for almindelig tunge, der er mindre end den bevarelsesmæssige mindstereferencestørrelse, og som tages med trawl i ICES-afsnit 4c, idet undtagelsen er understøttet af videnskabelig dokumentation for høje overlevelsesrater ved udsmid. Nævnte dokumentation er blevet vurderet i tidligere år, og STECF har konkluderet (11), at dokumentationen var fyldestgørende. STECF har påpeget, at der ikke er fremlagt nye oplysninger om ynglepladsens beliggenhed (12). Eftersom der på nuværende tidspunkt ikke er udpeget ynglepladser, kan undtagelsen indgå i denne forordning, men medlemsstaterne skal fremsende de relevante oplysninger, så snart der udpeges sådanne områder. Da omstændighederne ikke har ændret sig, bør undtagelsen fortsat finde anvendelse i henhold til denne forordning.
                  
               
                     (15)
                  
                  
                     Ved delegeret forordning (EU) 2018/2035 fastsættes en undtagelse begrundet i høje overlevelsesrater, jf. artikel 15, stk. 4, litra b), i forordning (EU) nr. 1380/2013, for fangster af jomfruhummer taget med tejner i ICES-afsnit 2a og 3a og i ICES-underområde 4, idet undtagelsen er understøttet af videnskabelig dokumentation for høje overlevelsesrater. Nævnte dokumentation er blevet vurderet i tidligere år, og STECF har konkluderet (13), at dokumentationen var fyldestgørende. Da omstændighederne ikke har ændret sig, bør undtagelsen fortsat finde anvendelse i henhold til denne forordning.
                  
               
                     (16)
                  
                  
                     Ved delegeret forordning (EU) 2018/2035 fastsættes en undtagelse begrundet i høje overlevelsesrater for fangster af jomfruhummer, der tages med visse redskaber i ICES-underområde 4 og ICES-afsnit 2a og 3a, dog på den betingelse, at der anvendes en Netgrid-sorteringsrist. Nævnte undtagelse blev indrømmet på betingelse af, at medlemsstaterne indgav oplysninger om fiskeriet i Nordsøens vestlige kystområde. Der er ikke forelagt nye oplysninger for STECF om høje overlevelsesrater. Medlemsstaterne anførte, at der ikke var behov for yderligere data, eftersom STECF i 2018 havde udtalt, at dokumentationen til støtte for skønnene over den høje overlevelsesrate i Nordsøens vestlige kystområde var pålidelig (14). STECF påpeger dog, at der er visse problemer med fiskeriet efter jomfruhummer og rejer i de østlige kystområder (15), eftersom der mangler oplysninger herom, og der ikke kan foretages en vurdering af overlevelsesraterne for jomfruhummer i nævnte fiskeri. Under nævnte omstændigheder kan undtagelsen anvendes indtil den 31. december 2020, idet de medlemsstater, der har en direkte forvaltningsmæssig interesse, hurtigst muligt og senest den 1. maj 2020 skal forelægge data om fiskeriet i Nordsøens østlige kystområde, således at STECF kan foretage sin vurdering.
                  
               
                     (17)
                  
                  
                     Ved delegeret forordning (EU) 2018/2035 fastsættes en undtagelse begrundet i høje overlevelsesrater for bifangster af arter, der er omfattet af fangstbegrænsninger, i fiskeriet med tejner og ruser, idet undtagelsen er understøttet af videnskabelig dokumentation for høje overlevelsesrater ved udsmid. Dokumentationen er blevet vurderet af STECF i tidligere år, og STECF har konkluderet (16), at de foreliggende data viser, at dødeligheden ved udsmid af fisk sandsynligvis er lav, idet de faktiske fangster i dette fiskeri dog er ubetydelige. Eftersom fangsterne ikke er betydelige, og omstændighederne ikke har ændret sig, bør undtagelsen fortsat finde anvendelse i henhold til nærværende forordning.
                  
               
                     (18)
                  
                  
                     Ved delegeret forordning (EU) 2018/2035 fastsættes en undtagelse begrundet i høje overlevelsesrater for rødspætte, der tages med garn og toggergarn i ICES-afsnit 3a og ICES-underområde 4. Medlemsstaterne har forelagt videnskabelig dokumentation for de høje overlevelsesrater ved udsmid af rødspætte, der fanges i nævnte fiskeri. Dokumentationen er blevet forelagt STECF, som har konkluderet (17), at dokumentationen for de meget høje overlevelsesrater er fyldestgørende. Undtagelsen bør derfor indgå i denne forordning.
                  
               
                     (19)
                  
                  
                     Ved delegeret forordning (EU) 2018/2035 fastsættes en undtagelse begrundet i høje overlevelsesrater for rødspætte, der tages med snurrevod i ICES-afsnit 3a og ICES-underområde 4. Medlemsstaterne har forelagt videnskabelig dokumentation for de høje overlevelsesrater ved udsmid af rødspætte, der fanges i nævnte fiskeri. Dokumentationen er blevet forelagt STECF, som har konkluderet (18), at dataene fra undersøgelsen af overlevelsesraterne er pålidelige, om end der kunne træffes yderligere foranstaltninger til at forbedre overlevelsesraten, idet overlevelsesevnen forringes betydeligt, når sorteringen af rødspætterne tager længere end 30 minutter. Undtagelsen bør derfor indgå i denne forordning.
                  
               
                     (20)
                  
                  
                     Ved delegeret forordning (EU) 2018/2035 fastsættes en undtagelse begrundet i høje overlevelsesrater for fangster og bifangster af rødspætte, der tages i fiskeriet efter fladfisk eller rundfisk med trawl i ICES-afsnit 3a og ICES-underområde 4 i vintermånederne. Medlemsstaterne har forelagt videnskabelig dokumentation for de høje overlevelsesrater ved udsmid af rødspætte, der fanges i nævnte fiskeri. Dokumentationen er blevet forelagt STECF, som har konkluderet (19), at overlevelsesraterne ifølge den understøttende undersøgelse faldt, hvis sorteringen af fangsterne tog længere end 60 minutter i sommermånederne. Den lave overlevelsesrate for rødspætte i sommerperioden tjener således som begrundelse for, at undtagelsen begrænses til vintermånederne. Undtagelsen bør derfor indgå i denne forordning.
                  
               
                     (21)
                  
                  
                     Ved delegeret forordning (EU) 2018/2035 indrømmes der en undtagelse begrundet i høje overlevelsesrater for fangster af rokker, der tages med alle redskaber i ICES-afsnit 2a og 3a og ICES-underområde 4, til trods for at der ikke forelå detaljeret videnskabelig dokumentation for overlevelsesraterne for alle fartøjskategorier og kombinationer af redskaber, områder og arter, der er omfattet af undtagelsen. Med få undtagelser anser STECF dog overlevelsesraterne for generelt at være gode (20), om end der kræves yderligere oplysninger. Eftersom det er nødvendigt at fortsætte fiskeriet for at sikre indsamlingen af de nødvendige data, bør undtagelsen indrømmes, på betingelse af at medlemsstaterne forpligtes til at fremlægge de relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. Medlemsstater med en direkte forvaltningsmæssig interesse bør senest den 1. maj hvert år fremsende følgende: a) en køreplan for, hvordan overlevelsesraten kan forbedres, og som kan bidrage til at udfylde de datahuller, som STECF har identificeret; planen skal evalueres årligt af STECF, b) årlige rapporter om de fremskridt, der er gjort, og de ændringer eller justeringer af overlevelsesprogrammerne, der er foretaget.
                  
               
                     (22)
                  
                  
                     Det blev ved undersøgelsen af overlevelsesraterne for rokker konstateret, at pletrokker (Leucoraja naevus) har en væsentligt lavere overlevelsesrate end andre arter. Den videnskabelige viden om nævnte arts overlevelsesmønster er desuden heller ikke fyldestgørende. Hvis undtagelsen ikke dækker denne art, vil det imidlertid være til hinder for fiskeriet og den fortsatte indsamling af nøjagtige data. Der er blevet forelagt relevant dokumentation for STECF, som har konkluderet (21), at der er indledt to nye undersøgelser om pletrokkers overlevelsesrate, men at der er behov for yderligere observationer for at kunne foretage en endelig vurdering af overlevelsesraterne om et år eller to. Undtagelsen bør derfor indrømmes for to år, og der bør hurtigst muligt foretages nye undersøgelser og træffes foranstaltninger med henblik på at øge overlevelsesraten, som kan forelægges STECF til vurdering tidligst muligt, dog senest den 1. maj.
                  
               
                     (23)
                  
                  
                     I den nye fælles henstilling foreslås der en undtagelse begrundet i høje overlevelsesrater for fangster af rødspætte under den bevarelsesmæssige mindstereferencestørrelse, der tages med bomtrawl med en maskestørrelse på 80-119 mm (BT2) i ICES-afsnit 2a og ICES-underområde 4 i perioden 2020-2021, nærmere bestemt:
                     
                                 —
                              
                              
                                 for rødspætte, der fanges med redskaber, der er udstyret med en flip-op-rup eller et benthos exit-panel, af fartøjer med en maskineffekt på over 221 kW
                              
                           
                                 —
                              
                              
                                 for rødspætte, der fanges af fartøjer fra medlemsstater, der gennemfører køreplanen for fuldt dokumenteret fiskeri
                              
                           
                                 —
                              
                              
                                 for fladfisk, der fanges med bomtrawl (BT2) af fartøjer med en maskineffekt på højst 221 kW eller en længde overalt på under 24 m, som er konstrueret til fiskeri i 12-sømileområdet, hvis det gennemsnitlige træk varer mindre end 90 minutter.
                                 Dokumentationen er blevet forelagt STECF, som har konkluderet (22), at de observationer, der vil blive foretaget i forbindelse med de nye forskningsprojekter, som efter planen skal gennemføres i 2020-2021, vil sætte STECF i stand til at foretage en forsvarlig vurdering af overlevelsesraten for rødspætte, der er fanget med bomtrawl, og som smides ud igen. Forskningsplanerne i den køreplan, der er forelagt, er detaljerede og ambitiøse, når det drejer sig om at finde svar på spørgsmålet om, hvilke faktorer der påvirker overlevelsesraten for rødspætter, der smides ud. Der er dog behov for mere viden om de faktorer, der kan forklare den observerede variation i de tidligere skøn over overlevelsesraten. Undtagelsen bør derfor indrømmes på betingelse af, at medlemsstaterne forpligtes til at fremlægge relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. Medlemsstater med en direkte forvaltningsmæssig interesse bør senest den 1. maj hvert år fremsende følgende: a) en køreplan for, hvordan overlevelsesraten kan forbedres, og som kan bidrage til at udfylde de datahuller, som STECF har identificeret; planen skal evalueres årligt af STECF, b) årlige rapporter om de fremskridt, der er gjort, og de ændringer eller justeringer af overlevelsesprogrammerne, der er foretaget.
                              
                           
               
                     (24)
                  
                  
                     I den nye fælles henstilling foreslås der en undtagelse begrundet i høje overlevelsesrater for pighvar, der fanges med bomtrawl (TBB) med en fangstpose med en maskestørrelse på over 80 mm i ICES-underområde 4. Medlemsstaterne har forelagt videnskabelig dokumentation for de høje overlevelsesrater ved udsmid af pighvar, der fanges i nævnte fiskeri. Dokumentationen er blevet forelagt STECF, som har konkluderet (23), at der ikke var blevet forelagt ny dokumentation for overlevelsesraten, og at de tidligere fremlagte undersøgelser var baseret på en anden redskabstype end bomtrawl og derfor ikke var repræsentative. Medlemsstaterne har imidlertid bestilt yderligere undersøgelser for at observere overlevelsesevnen hos pighvar, der fanges med bomtrawl og smides ud igen, og for at fremskaffe mere detaljerede oplysninger om overlevelsesraten inden for rammerne af det nye forskningsprojekt, som efter planen skal gennemføres frem til 2021. Eftersom det er nødvendigt at fortsætte fiskeriet for at sikre indsamlingen af de nødvendige data, bør undtagelsen indrømmes, på betingelse af at medlemsstaterne forpligtes til at fremlægge de relevante data til tiden, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. Undtagelsen bør derfor anvendes midlertidigt indtil den 31. december 2020.
                  
               
                     (25)
                  
                  
                     Det foreslås i den nye fælles henstilling, at undtagelsen begrundet i høje overlevelsesrater for rødspætte, der tages med trawl med en maskestørrelse på mindst 120 mm i fiskeriet efter fladfisk eller rundfisk i ICES-afsnit 3a og ICES-underområde 4, udvides til også at gælde i sommermånederne. I henhold til delegeret forordning (EU) 2018/2035 indrømmes undtagelsen kun for vintermånederne (fra den 1. november til den 30. april). I den nye fælles henstilling foreslås der desuden nye undtagelser begrundet i høje overlevelsesrater for:
                     
                                 —
                              
                              
                                 rødspætte, der tages med trawl, der har en maskestørrelse på mindst 90-99 mm og er udstyret med et Seltra-panel, i fiskeriet efter fladfisk eller rundfisk i EU-farvande i ICES-afsnit 3a
                              
                           
                                 —
                              
                              
                                 rødspætte, der tages med trawl med en maskestørrelse på mindst 80-99 mm i fiskeriet efter fladfisk eller rundfisk i EU-farvande i ICES-underområde 4.
                              
                           
               
                     (26)
                  
                  
                     Medlemsstaterne har forelagt videnskabelig dokumentation for de høje overlevelsesrater ved udsmid af rødspætte, der fanges i nævnte fiskeri. STECF har gjort opmærksom på (24), at metoderne til vurdering af overlevelse varierer fra undersøgelse til undersøgelse, og at mindre rødspætter, som oftere fanges med fangstposer med mindre maskestørrelse, tilsyneladende har lavere overlevelsesrater. Når den fuldstændige videnskabelige rapport for hele området foreligger, vil det imidlertid være muligt at foretage en repræsentativ vurdering af rødspætters overlevelsesrate i sommermånederne. Undtagelsen bør derfor efter Kommissionens opfattelse kun indrømmes for ét år, og der bør hurtigst muligt udarbejdes nye undersøgelser og foranstaltninger til forbedring af overlevelsesraten, som skal forelægges STECF til vurdering hurtigst muligt, dog senest den 1. maj 2020.
                  
               
                     (27)
                  
                  
                     Ved delegeret forordning (EU) 2018/2035 fastsættes der de minimis-undtagelser for:
                     
                                 —
                              
                              
                                 almindelig tunge, der fanges med toggergarn og garn i ICES-afsnit 2a og 3a og ICES-underområde 4
                              
                           
                                 —
                              
                              
                                 almindelig tunge, der fanges med visse typer bomtrawl udstyret med flamsk panel i ICES-underområde 4
                              
                           
                                 —
                              
                              
                                 kombinerede fangster af almindelig tunge, kuller, hvilling, torsk, sej, rødspætte, sild, sperling, guldlaks og blåhvilling, der fanges med visse typer bundtrawl i ICES-afsnit 3a
                              
                           
                                 —
                              
                              
                                 kombinerede fangster af almindelig tunge, kuller, hvilling, torsk, sej og kulmule, der tages med visse typer bundtrawl i ICES-afsnit 3a
                              
                           
                                 —
                              
                              
                                 hvilling, der fanges med visse typer bundtrawl i ICES-afsnit 3a
                              
                           
                                 —
                              
                              
                                 hvilling og torsk, der fanges med bundtrawl i ICES-afsnit 4c
                              
                           
                                 —
                              
                              
                                 rødspætte, der fanges med visse typer bundtrawl i ICES-underområde 4
                              
                           
                                 —
                              
                              
                                 alle arter, der er omfattet af fangstbegrænsninger, og som fanges med bomtrawl i ICES-afsnit 4b og 4c.
                              
                           
               
                     (28)
                  
                  
                     Medlemsstaterne har fremlagt dokumentation til støtte for disse de minimis-undtagelser. STECF (25) har gennemgået oplysningerne og har konkluderet (26), at de fremlagte dokumenter indeholdt velbegrundede argumenter for, at yderligere forbedringer af selektiviteten er vanskelige at opnå, eller at der er uforholdsmæssigt store omkostninger ved håndtering af uønskede fangster. Eftersom omstændighederne ikke har ændret sig, bør de minimis-undtagelserne videreføres i overensstemmelse med de procentsatser og nødvendige ændringer, der er foreslået i den nye fælles henstilling, jf. artikel 15, stk. 5, litra c), i forordning (EU) nr. 1380/2013.
                  
               
                     (29)
                  
                  
                     I den nye fælles henstilling blev der fremlagt yderligere videnskabelig dokumentation til støtte for en udvidelse af de minimis-undtagelserne for:
                     
                                 —
                              
                              
                                 hestemakrel, der fanges med bundtrawl (OTB, OTT, PTB, TBB) i ICES-underområde 4
                              
                           
                                 —
                              
                              
                                 makrel, der fanges med bundtrawl (OTB, OTT, PTB, TBB) i ICES-underområde 4
                              
                           
                                 —
                              
                              
                                 hvilling, der fanges med bomtrawl (BT2) i ICES-underområde 4
                              
                           
                                 —
                              
                              
                                 hvilling og torsk, der fanges med bundtrawl (OTB, OTT, SDN og SSC) i ICES-afsnit 4a og 4b.
                              
                           
               
                     (30)
                  
                  
                     I den nye fælles henstilling foreslås der de minimis-undtagelser for:
                     
                                 —
                              
                              
                                 lange under den bevarelsesmæssige mindstereferencestørrelse, der fanges med langliner i ICES-underområde 4
                              
                           
                                 —
                              
                              
                                 kombinerede fangster af industriarter (brisling, tobis, sperling og blåhvilling), der fanges i det blandede fiskeri efter demersale arter og fiskeriet efter rejer med trawl rigget med selektionsanordninger i ICES-afsnit 3a og ICES-underområde 4.
                              
                           
               
                     (31)
                  
                  
                     Medlemsstaterne har fremlagt videnskabelig dokumentation til støtte for de gældende og de nye de minimis-undtagelser med argumenter for, at yderligere forbedringer af selektiviteten er vanskelige at opnå, og at der er uforholdsmæssigt store omkostninger ved håndtering af fangsterne. STECF gennemgik dokumentationen på sit plenarmøde den 1.-5. juli 2019 (27).
                  
               
                     (32)
                  
                  
                     STECF har gennemgået den yderligere dokumentation, som medlemsstaterne har fremlagt til støtte for de minimis-undtagelserne for hestemakrel og makrel, der fanges af fartøjer med bundtrawl og bomtrawl, og har konkluderet, at der er behov for yderligere oplysninger fra de fleste af medlemsstaterne. Eftersom det er nødvendigt at fortsætte fiskeriet for at sikre indsamlingen af de nødvendige data med henblik på forelæggelse af nævnte oplysninger, bør undtagelserne for de enkelte arter kun indrømmes for ét år, på betingelse af at medlemsstaterne forpligtes til at fremlægge de relevante data, således at STECF bliver i stand til fuldt ud at vurdere, om undtagelserne er berettiget, og Kommissionen kan foretage sin gennemgang. De berørte medlemsstater bør foretage den nødvendige indsamling og behandling af data og de yderligere forsøg og indsende oplysninger hurtigst muligt, dog senest den 1. maj 2020, med henblik på, at STECF kan vurdere dem. Undtagelserne bør derfor anvendes midlertidigt indtil den 31. december 2020.
                  
               
                     (33)
                  
                  
                     STECF har gennemgået den dokumentation, som medlemsstaterne har fremlagt til støtte for de minimis-undtagelsen for kombinerede fangster af brisling, tobis, sperling og blåhvilling, der tages i det blandede fiskeri efter demersale arter fra fartøjer, der anvender trawl, og har konkluderet, at der ikke foreligger kvantitativ dokumentation til støtte for argumentet om, at der kun smides små mængder ud, og at der ikke kan opnås yderligere forbedringer af selektiviteten. STECF gør opmærksom på, at det er vanskeligt at opnå yderligere forbedringer af selektiviteten i sådanne typer fiskeri, og at der er behov for en de minimis-undtagelse for at dække uønskede fangster. Eftersom det er nødvendigt at fortsætte fiskeriet for at sikre indsamlingen af de nødvendige data med henblik på forelæggelse af de omhandlede oplysninger, bør de minimis-undtagelsen for de samlede fangster kun indrømmes for ét år, på betingelse af at medlemsstaterne forpligtes til at fremlægge de relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. De berørte medlemsstater bør foretage de yderligere forsøg og indsende oplysninger hurtigst muligt, dog senest den 1. maj 2020, med henblik på, at STECF kan vurdere dem. Undtagelserne bør derfor anvendes midlertidigt indtil den 31. december 2020.
                  
               
                     (34)
                  
                  
                     STECF har gennemgået den dokumentation, som medlemsstaterne har fremlagt til støtte for de minimis-undtagelsen for hvilling under den bevarelsesmæssige mindstereferencestørrelse, der tages med bomtrawl, og har konkluderet, at dokumentationen til støtte for argumentet om, at landing af uønskede fangster er forbundet med omkostninger, ikke i sig selv er tilstrækkelig til at godtgøre, at nævnte omkostninger er uforholdsmæssige. STECF bemærkede, at det bør prioriteres at forbedre selektiviteten i det relevante fiskeri, eftersom bedre selektivitet vil kunne reducere omkostningerne til håndtering af uønskede fangster. Eftersom det er nødvendigt at fortsætte fiskeriet for at sikre indsamlingen af de nødvendige data med henblik på forelæggelse af nævnte oplysninger, bør de minimis-undtagelsen kun indrømmes for ét år, på betingelse af at medlemsstaterne forpligtes til at fremlægge de relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. Medlemsstaterne forventes desuden at rapportere om anvendelsen af yderligere selektivitetsforanstaltninger. De berørte medlemsstater bør foretage de yderligere forsøg og indsende alle relevante oplysninger hurtigst muligt, dog senest den 1. maj 2020, med henblik på, at STECF kan vurdere dem. Undtagelsen bør derfor anvendes midlertidigt indtil den 31. december 2020.
                  
               
                     (35)
                  
                  
                     STECF har gennemgået den dokumentation, som medlemsstaterne har fremlagt til støtte for de minimis-undtagelsen for hvilling og torsk under den bevarelsesmæssige mindstereferencestørrelse, der tages med bundtrawl, og har konkluderet, at det ikke er muligt at vurdere, hvorvidt de uforholdsmæssige omkostninger er anslået korrekt. STECF bemærkede, at det bør prioriteres at forbedre selektiviteten i det relevante fiskeri, eftersom bedre selektivitet vil kunne reducere omkostningerne til håndtering af uønskede fangster. Eftersom det er nødvendigt at fortsætte fiskeriet for at sikre indsamlingen af de nødvendige data med henblik på forelæggelse af nævnte oplysninger, bør de minimis-undtagelsen kun indrømmes for ét år, på betingelse af at medlemsstaterne forpligtes til at fremlægge de relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. Medlemsstaterne forventes desuden at rapportere om anvendelsen af yderligere selektivitetsforanstaltninger. De berørte medlemsstater bør foretage de yderligere forsøg og indsende oplysninger hurtigst muligt, dog senest den 1. maj 2020, med henblik på, at STECF kan vurdere dem. Undtagelsen bør derfor anvendes midlertidigt indtil den 31. december 2020.
                  
               
                     (36)
                  
                  
                     STECF har gennemgået den dokumentation, som medlemsstaterne har fremlagt til støtte for den nye de minimis-undtagelsen for lange under den bevarelsesmæssige mindstereferencestørrelse, der tages med langliner, og har konkluderet, at det er vanskeligt at opnå yderligere selektivitetsforbedringer i nævnte fiskeri. STECF bemærkede desuden, at eftersom de minimis-mængden sandsynligvis vil være lille, vil undtagelsen ikke få nogen indvirkning på den samlede fiskeridødelighed, forudsat at de fangster, der smides ud, registreres. Eftersom det er vanskeligt at opnå bedre selektivitet, bør undtagelsen for dette fiskeri kun indrømmes for ét år, på betingelse af at medlemsstaterne forpligtes til at fremlægge de relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. De berørte medlemsstater bør foretage de yderligere forsøg og indsende oplysninger hurtigst muligt, dog senest den 1. maj 2020, med henblik på, at STECF kan vurdere dem. Undtagelserne bør derfor anvendes midlertidigt indtil den 31. december 2020.
                  
               
                     (37)
                  
                  
                     For at sikre pålidelige skøn over niveauet af udsmid med henblik på fastsættelsen af de samlede tilladte fangstmængder bør medlemsstaterne — i de tilfælde, hvor de minimis-undtagelsen er baseret på ekstrapolering af ufuldstændige oplysninger om situationer og flåder — sørge for, at der indsendes nøjagtige og kontrollerbare data for hele den flåde, der er omfattet af nævnte bestemmelse.
                  
               
                     (38)
                  
                  
                     De foranstaltninger, der foreslås i den nye fælles henstilling, er i overensstemmelse med artikel 15, stk. 4, artikel 15, stk. 5, litra c), og artikel 18, stk. 3, i forordning (EU) nr. 1380/2013 og forordning (EU) 2018/973, særlig sidstnævnte forordnings artikel 11, og kan derfor indgå i nærværende forordning.
                  
               
                     (39)
                  
                  
                     I henhold til artikel 16, stk. 2, i forordning (EU) 2018/973 tillægges Kommissionen beføjelser til at vedtage delegerede retsakter vedrørende landingsforpligtelsen for en periode på fem år fra den 5. august 2018. Derfor bør virkningen af undtagelser fra landingsforpligtelsen, der er begrundet i høje overlevelsesrater, og virkningen af de minimis-undtagelser tages op til gennemgang i det andet år, denne forordning finder anvendelse.
                  
               
                     (40)
                  
                  
                     Kommissionens delegerede forordning (EU) 2018/2035 bør derfor ophæves og erstattes af en ny forordning.
                  
               
                     (41)
                  
                  
                     Eftersom foranstaltningerne i denne forordning har direkte indvirkning på planlægningen af EU-fartøjernes fangstsæson og de dertil knyttede økonomiske aktiviteter, bør denne forordning træde i kraft umiddelbart efter offentliggørelsen. Den bør finde anvendelse fra den 1. januar 2020 —
                  
               VEDTAGET DENNE FORORDNING:
         
            Artikel 1
            Gennemførelse af landingsforpligtelsen
            Landingsforpligtelsen i artikel 15, stk. 1, i forordning (EU) nr. 1380/2013 finder i perioden 2020-2021 anvendelse på fiskeriet i EU-farvande i Nordsøen (ICES-afsnit 2a og 3a og ICES-underområde 4) efter demersale arter, der er omfattet af fangstbegrænsninger, i overensstemmelse med nærværende forordning.
         
         
            Artikel 2
            Definitioner
            I denne forordning forstås ved:
            
                        1)
                     
                     
                        »Seltra-panel«: en selektionsanordning, der:
                        
                                    —
                                 
                                 
                                    består af et overpanel med en maskestørrelse på mindst 270 mm (diamantmasket) placeret i en sektion med fire paneler og monteret således, at der for hver maske på 270 mm er tre masker på 90 mm, eller af et overpanel med en maskestørrelse på mindst 140 mm (kvadratmasket)
                                 
                              
                                    —
                                 
                                 
                                    er mindst 3 m lang
                                 
                              
                                    —
                                 
                                 
                                    er placeret højst 4 m fra bindestrikken, og
                                 
                              
                                    —
                                 
                                 
                                    er lige så bred som trawlets overvinge (dvs. fra sømline til sømline)
                                 
                              
                  
                        2)
                     
                     
                        »Netgrid-sorteringsrist«: en selektionsanordning, der består af en sektion med fire paneler placeret i et trawl med to paneler med et skråt diamantmasket panel med en maskestørrelse på mindst 200 mm, der fører til et flugthul øverst i trawlet
                     
                  
                        3)
                     
                     
                        »flamsk panel« (Flemish panel): den sidste koniske netsektion på et bomtrawl, hvis:
                        
                                    —
                                 
                                 
                                    bageste del er direkte fastgjort til fangstposen
                                 
                              
                                    —
                                 
                                 
                                    øvre og nedre netsektioner har en maskestørrelse på mindst 120 mm målt mellem knuderne
                                 
                              
                                    —
                                 
                                 
                                    den udstrakte længde måler mindst 3 m
                                 
                              
                  
                        4)
                     
                     
                        »Benthos exit-panel«: et panel med større masker eller kvadratmasker, der er placeret i trawlets underpanel, sædvanligvis et bomtrawl, og som har til formål at lade bentiske organismer og havbundsmateriale slippe ud, før det når ned i fangstposen
                     
                  
                        5)
                     
                     
                        »SepNep«: et skovltrawl, der:
                        
                                    —
                                 
                                 
                                    er konstrueret med et maskestørrelsesinterval på 80-99 mm +≥ 100 mm
                                 
                              
                                    —
                                 
                                 
                                    er udstyret med en række fangstposer med et maskestørrelsesinterval på mindst 80-120 mm fastgjort til et enkelt forlængelsesstykke, hvor den øverste fangstpose har en maskestørrelse på mindst 120 mm og er udstyret med et sorteringspanel med en maskestørrelse på højst 105 mm, og
                                 
                              
                                    —
                                 
                                 
                                    kan udstyres yderligere med en fakultativ selektionsrist med mindst 17 mm mellem tremmerne, forudsat at den er konstrueret på en sådan måde, at små jomfruhummere kan undslippe.
                                 
                              
                  
         
            Artikel 3
            Undtagelser begrundet i høje overlevelsesrater for jomfruhummer
            
               1.   Den undtagelse begrundet i høje overlevelsesrater, der er omhandlet i artikel 15, stk. 4, litra b), i forordning (EU) nr. 1380/2013, finder anvendelse i EU-farvande i Nordsøen (ICES-afsnit 2a og 3a og ICES-underområde 4) på følgende fangster af jomfruhummer (Nephrops norvegicus):
               
                           a)
                        
                        
                           fangster taget med tejner (FPO (28))
                        
                     
                           b)
                        
                        
                           fangster taget med bundtrawl (OTB, OTT, TBN), der er udstyret med:
                           
                                       1)
                                    
                                    
                                       en fangstpose med en maskestørrelse på over 80 mm eller
                                    
                                 
                                       2)
                                    
                                    
                                       en fangstpose med en maskestørrelse på mindst 70 mm, der er udstyret med en artsselektiv rist med højst 35 mm mellem tremmerne, eller
                                    
                                 
                                       3)
                                    
                                    
                                       en fangstpose med en maskestørrelse på mindst 35 mm, der er udstyret med en artsselektiv rist med højst 19 mm mellem tremmerne.
                                    
                                 
                     
            
               2.   Ved udsmid af jomfruhummer, der fanges som omhandlet i stk. 1, genudsættes individerne straks i hel tilstand i det område, hvori de er fanget.
            
            
               3.   Undtagelsen i stk. 1, litra b), anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen i stk. 1, litra b). Den Videnskabelige, Tekniske og Økonomiske Komité for Fiskeri (STECF) vurdere den forelagte videnskabelige dokumentation senest den 31. juli 2020.
            
         
         
            Artikel 4
            Undtagelse begrundet i høje overlevelsesrater for almindelig tunge
            
               1.   Den undtagelse begrundet i høje overlevelsesrater, der er omhandlet i artikel 15, stk. 4, litra b), i forordning (EU) nr. 1380/2013, finder anvendelse på fangster af almindelig tunge (Solea solea) under den bevarelsesmæssige mindstereferencestørrelse, der tages i EU-farvande i ICES-afsnit 4c inden for seks sømil fra kysten, men uden for udpegede yngleområder, med skovltrawl (OTB), hvis fangstpose har en maskestørrelse på 80-99 mm.
            
            
               2.   Undtagelsen i stk. 1 finder kun anvendelse på fartøjer med en længde på højst 10 meter og en maskineffekt på højst 221 kW, der fisker på indtil 30 meters dybde, idet hvert træk højst må vare i 1 time og 30 minutter.
            
            
               3.   Ved udsmid af almindelig tunge, der fanges som omhandlet i stk. 1, genudsættes fiskene straks.
            
         
         
            Artikel 5
            Undtagelse begrundet i høje overlevelsesrater for bifangster af alle arter omfattet af fangstbegrænsninger i fiskeriet med tejner og ruser
            
               1.   Den undtagelse begrundet i høje overlevelsesrater, der er omhandlet i artikel 15, stk. 4, litra b), i forordning (EU) nr. 1380/2013, finder anvendelse på fangster af alle arter, der er omfattet af fangstbegrænsninger, og som tages i EU-farvande i ICES-afsnit 3a og ICES-underområde 4 med tejner og ruser (FPO, FYK).
            
            
               2.   Ved udsmid af fisk, der fanges som omhandlet i stk. 1, genudsættes fiskene straks under havets overflade.
            
         
         
            Artikel 6
            Undtagelse begrundet i høje overlevelsesrater for fangster og bifangster af rødspætte
            
               1.   Den undtagelse begrundet i høje overlevelsesrater, der er omhandlet i artikel 15, stk. 4, litra b), i forordning (EU) nr. 1380/2013, finder anvendelse i EU-farvande i ICES-afsnit 3a og ICES-underområde 4 på:
               
                           a)
                        
                        
                           rødspætte (Pleuronectes platessa), der fanges med garn (GNS, GTR, GTN, GEN)
                        
                     
                           b)
                        
                        
                           rødspætte, der fanges med snurrevod
                        
                     
                           c)
                        
                        
                           rødspætte, der fanges med bundtrawl (OTB, PTB) med en maskestørrelse på mindst 120 mm i fiskeriet efter fladfisk eller rundfisk.
                        
                     
            
               2.   Den undtagelse begrundet i høje overlevelsesrater, der er fastsat i artikel 15, stk. 4, litra b), i forordning (EU) nr. 1380/2013, finder anvendelse på:
               
                           a)
                        
                        
                           rødspætte, der fanges med trawl (OTB, PTB), der har en maskestørrelse på mindst 90-99 mm og er udstyret med et Seltra-panel, i fiskeriet efter fladfisk eller rundfisk i EU-farvande i ICES-afsnit 3a
                        
                     
                           b)
                        
                        
                           rødspætte, der fanges med trawl (OTB, PTB) med en maskestørrelse på mindst 80-99 mm i fiskeriet efter fladfisk eller rundfisk i EU-farvande i ICES-underområde 4.
                        
                     
            
               3.   Ved udsmid af rødspætte, der fanges som omhandlet i stk. 1 og 2, genudsættes fiskene straks.
            
            
               4.   Undtagelsen i stk. 1, litra c), anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen i stk. 1, litra c). Den Videnskabelige, Tekniske og Økonomiske Komité for Fiskeri (STECF) vurderer den forelagte videnskabelige dokumentation senest den 31. juli 2020.
            
         
         
            Artikel 7
            Undtagelse begrundet i høje overlevelsesrater for rødspætte under den bevarelsesmæssige mindstereferencestørrelse
            
               1.   Den undtagelse begrundet i høje overlevelsesrater, der er omhandlet i artikel 15, stk. 4, litra b), i forordning (EU) nr. 1380/2013, finder anvendelse på fangster af rødspætte under den bevarelsesmæssige mindstereferencestørrelse, der tages i EU-farvande i ICES-afsnit 2a og ICES-underområde 4 med bomtrawl (BT2) med en maskestørrelse på 80-119 mm, hvis rødspætterne fanges:
               
                           a)
                        
                        
                           af fartøjer, der anvender redskaber, der er udstyret med en flip-op-rup eller et benthos exit-panel, og har en maskineffekt på over 221 kW eller
                        
                     
                           b)
                        
                        
                           af fartøjer fra medlemsstater, der gennemfører køreplanen for fuldt dokumenteret fiskeri.
                        
                     
            
               2.   Undtagelsen i stk. 1 finder også anvendelse på fladfisk, der fanges med bomtrawl (BT2) af fartøjer med en maskineffekt på højst 221 kW eller en længde overalt på under 24 m, som er konstrueret til fiskeri i 12-sømileområdet, hvis det gennemsnitlige træk varer mindre end 90 minutter.
            
            
               3.   Medlemsstater, der har en direkte forvaltningsmæssig interesse, fremsender tidligst muligt hvert år, dog senest den 1. maj, yderligere videnskabelig dokumentation til støtte for undtagelsen i stk. 1 og 2. Den Videnskabelige, Tekniske og Økonomiske Komité for Fiskeri (STECF) vurderer den forelagte videnskabelige dokumentation senest den 31. juli hvert år.
            
            
               4.   Ved udsmid af rødspætte, der fanges som omhandlet i stk. 1 og 2, genudsættes fiskene straks.
            
         
         
            Artikel 8
            Undtagelse begrundet i høje overlevelsesrater for pighvar
            
               1.   Den undtagelse begrundet i høje overlevelsesrater, der er omhandlet i artikel 15, stk. 4, litra b), i forordning (EU) nr. 1380/2013, finder anvendelse på fangster af pighvar (Scophthalmus maximus), der tages i EU-farvande i ICES-underområde 4 med bomtrawl, hvis fangstpose har en maskestørrelse på over 80 mm (TBB).
            
            
               2.   Undtagelsen i stk. 1 anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen i stk. 1. Den Videnskabelige, Tekniske og Økonomiske Komité for Fiskeri (STECF) vurdere den forelagte videnskabelige dokumentation senest den 31. juli 2020.
            
            
               3.   Ved udsmid af pighvar, der fanges som omhandlet i stk. 1, genudsættes fiskene straks.
            
         
         
            Artikel 9
            Undtagelse begrundet i høje overlevelsesrater for rokker
            
               1.   Den undtagelse begrundet i høje overlevelsesrater, der er omhandlet i artikel 15, stk. 4, litra b), i forordning (EU) nr. 1380/2013, finder anvendelse på fangster af rokker, der tages med alle redskaber i EU-farvande i Nordsøen (ICES-afsnit 2a og 3a og ICES-underområde 4).
            
            
               2.   Medlemsstater, der har en direkte forvaltningsmæssig interesse, fremsender tidligst muligt hvert år, dog senest den 1. maj, yderligere videnskabelig dokumentation til støtte for undtagelsen i stk. 1. Den Videnskabelige, Tekniske og Økonomiske Komité for Fiskeri (STECF) vurderer den forelagte videnskabelige dokumentation senest den 31. juli hvert år.
            
            
               3.   Ved udsmid af rokker, der fanges som omhandlet i stk. 1, genudsættes fiskene straks.
            
         
         
            Artikel 10
            De minimis-undtagelser
            Uanset artikel 15, stk. 1, i forordning (EU) nr. 1380/2013 er det tilladt at smide følgende mængder ud, jf. artikel 15, stk. 4, litra c), i nævnte forordning:
            
                        a)
                     
                     
                        i fiskeriet i EU-farvande i ICES-afsnit 2a og 3a og ICES-underområde 4 efter almindelig tunge fra fartøjer, der anvender toggergarn og garn (GN, GNS, GND, GNC, GTN, GTR, GEN, GNF):
                        for almindelig tunge under og over den bevarelsesmæssige mindstereferencestørrelse, en mængde, der højst udgør 3 % af de samlede årlige fangster af denne art
                     
                  
                        b)
                     
                     
                        i fiskeriet i EU-farvande i ICES-underområde 4 efter almindelig tunge fra fartøjer, der anvender bomtrawl (TBB), der har en maskestørrelse på 80-119 mm og er udstyret med flamsk panel:
                        for almindelig tunge under den bevarelsesmæssige mindstereferencestørrelse, en mængde, der højst udgør 5 % af de samlede årlige fangster af denne art
                     
                  
                        c)
                     
                     
                        i fiskeriet i EU-farvande i ICES-afsnit 3a efter jomfruhummer fra fartøjer, der anvender bundtrawl (OTB, OTT, TBN), der har en maskestørrelse på mindst 70 mm og er udstyret med en artsselektiv rist med højst 35 mm mellem tremmerne:
                        for almindelig tunge, kuller, hvilling, torsk, sej og kulmule under den bevarelsesmæssige mindstereferencestørrelse, en mængde, der tilsammen højst udgør 4 % af de samlede årlige fangster af jomfruhummer, almindelig tunge, kuller, hvilling, dybvandsreje, torsk, sej og kulmule
                     
                  
                        d)
                     
                     
                        i fiskeriet i EU-farvande i ICES-afsnit 3a efter dybvandsreje fra fartøjer, der anvender bundtrawl (OTB, OTT), der har en maskestørrelse på mindst 35 mm og er udstyret med en artsselektiv rist med højst 19 mm mellem tremmerne og en ublokeret åbning, hvor fisk kan slippe ud:
                        for almindelig tunge, kuller, hvilling, torsk, rødspætte, sej, sild, sperling, guldlaks og blåhvilling under den bevarelsesmæssige mindstereferencestørrelse, en mængde, der tilsammen højst udgør 5 % af de samlede årlige fangster af jomfruhummer, almindelig tunge, kuller, hvilling, torsk, sej, rødspætte, dybvandsreje, kulmule, sperling, guldlaks, sild og blåhvilling
                     
                  
                        e)
                     
                     
                        i det blandede fiskeri i EU-farvande i ICES-afsnit 4c efter demersale arter fra fartøjer, der anvender bundtrawl eller vod (OTB, OTT, SDN, SSC) med en maskestørrelse på 70-99 mm (TR2):
                        for hvilling og torsk (Gadus morhua) under den bevarelsesmæssige mindstereferencestørrelse, en mængde, der tilsammen højst udgør 5 % af de samlede årlige fangster af hvilling og torsk i 2020 og 2021; udsmid af torsk begrænses til højst 2 % af disse samlede årlige fangster
                     
                  
                        f)
                     
                     
                        i det blandede fiskeri i EU-farvande i ICES-afsnit 4a og 4b efter demersale arter fra fartøjer, der anvender bundtrawl eller vod (OTB, OTT, SDN, SSC) med en maskestørrelse på 70-99 mm (TR2):
                        for hvilling og torsk (Gadus morhua) under den bevarelsesmæssige mindstereferencestørrelse, en mængde, der tilsammen højst udgør 6 % af de samlede årlige fangster af hvilling og torsk i 2020; udsmid af torsk begrænses til højst 2 % af disse samlede årlige fangster
                        de minimis-undtagelsen i dette litra anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen. STECF vurderer den forelagte videnskabelige dokumentation senest den 31. juli 2020
                     
                  
                        g)
                     
                     
                        i fiskeriet i EU-farvande i ICES-afsnit 3a fra fartøjer, der anvender bundtrawl (OTB, OTT, TBN, PTB), der har en maskestørrelse på 90-119 mm og er udstyret med et Seltra-panel, eller bundtrawl (OTB, OTT, TBN, PTB), der har en maskestørrelse på mindst 120 mm:
                        for hvilling under den bevarelsesmæssige mindstereferencestørrelse, en mængde, der højst udgør 2 % af de samlede årlige fangster af jomfruhummer, torsk, kuller, hvilling, sej, almindelig tunge, rødspætte og kulmule
                     
                  
                        h)
                     
                     
                        i det blandede fiskeri i EU-farvande i ICES-underområde 4 efter demersale arter fra fartøjer, der anvender bomtrawl med en maskestørrelse på 80-119 mm:
                        for hvilling under den bevarelsesmæssige mindstereferencestørrelse, en mængde, der højst udgør 2 % af de samlede årlige fangster af rødspætte og tunge
                        de minimis-undtagelsen i dette litra anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen. STECF vurderer den forelagte videnskabelige dokumentation senest den 31. juli 2020
                     
                  
                        i)
                     
                     
                        i fiskeriet i EU-farvande i ICES-underområde 4 efter jomfruhummer fra fartøjer, der anvender bundtrawl, der har en maskestørrelse på 80-99 mm og er udstyret med SepNep:
                        for rødspætte under den bevarelsesmæssige mindstereferencestørrelse, en mængde, der højst udgør 3 % af de samlede årlige fangster af sej, rødspætte, kuller, hvilling, torsk, dybvandsreje, almindelig tunge og jomfruhummer
                     
                  
                        j)
                     
                     
                        i fiskeriet i EU-farvande i ICES-afsnit 4b og 4c efter hesterejer fra fartøjer, der anvender bomtrawl:
                        for alle arter, der er omfattet af fangstbegrænsninger, en mængde, der højst udgør 7 % i 2020 og 6 % i 2021 af de samlede årlige fangster af alle arter omfattet af fangstbegrænsninger, der tages i nævnte fiskeri
                     
                  
                        k)
                     
                     
                        i det blandede fiskeri i ICES-underområde 4 efter demersale arter med bundtrawl (OTB, OTT, PTB, TBB) med en maskestørrelse på 80-99 mm (TR2, BT2):
                        for hestemakrel (Trachurus spp.), en mængde, der højst udgør 7 % i 2020 og 6 % i 2021 af de samlede årlige fangster af hestemakrel, der tages i nævnte fiskeri
                        de minimis-undtagelsen i dette litra anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen. Den Videnskabelige, Tekniske og Økonomiske Komité for Fiskeri (STECF) vurderer den forelagte videnskabelige dokumentation senest den 31. juli 2020
                     
                  
                        l)
                     
                     
                        i det blandede fiskeri i ICES-underområde 4 efter demersale arter med bundtrawl (OTB, OTT, PTB, TBB) med en maskestørrelse på 80-99 mm:
                        for makrel (Scomber scombrus), en mængde, der højst udgør 7 % i 2020 og 6 % i 2021 af de samlede årlige fangster af makrel, der tages i nævnte fiskeri
                        de minimis-undtagelsen i dette litra anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen. STECF vurderer den forelagte videnskabelige dokumentation senest den 31. juli 2020
                     
                  
                        m)
                     
                     
                        i det blandede fiskeri i ICES-afsnit 3a og ICES-underområde 4 efter demersale arter med trawl (OTB, OTM, OTT, PTB, PTM, SDN, SPR, SSC, TB, TBN) med en maskestørrelse på over 80 mm og i fiskeriet efter dybvandsreje med redskaber, der er udstyret med en sorteringsrist med højst 19 mm mellem tremmerne eller en tilsvarende selektionsanordning og en anordning, der holder fisk tilbage, med en maskestørrelse på over 35 mm i ICES-afsnit 3a og 32 mm i ICES-underområde 4:
                        for brisling, tobis, sperling og blåhvilling, en mængde, der tilsammen højst udgør 1 % af de samlede årlige fangster, der tages i det blandede fiskeri efter demersale arter og i fiskeriet efter dybvandsreje
                        de minimis-undtagelsen i dette litra anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen. STECF vurderer den forelagte videnskabelige dokumentation senest den 31. juli 2020
                     
                  
                        n)
                     
                     
                        i det demersale fiskeri efter kulmule fra fartøjer, der fisker med langliner (LLS) i ICES-underområde 4:
                        for lange (Molva molva) under den bevarelsesmæssige mindstereferencestørrelse, en mængde, der højst udgør 3 % af de samlede årlige fangster af lange, der tages i nævnte demersale fiskeri
                        de minimis-undtagelsen i dette litra anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen. STECF vurderer den forelagte videnskabelige dokumentation senest den 31. juli 2020.
                     
                  
         
            Artikel 11
            Særlige tekniske foranstaltninger i Skagerrak
            
               1.   Det er forbudt at medføre eller at anvende trawl, snurrevod, bomtrawl eller lignende trukne redskaber med en maskestørrelse på under 120 mm i Skagerrak.
            
            
               2.   Uanset stk. 1 må følgende trawl anvendes:
               
                           a)
                        
                        
                           trawl, hvis fangstpose har en maskestørrelse på mindst 90 mm, forudsat at de er udstyret med et Seltra-panel eller en sorteringsrist med højst 35 mm mellem tremmerne
                        
                     
                           b)
                        
                        
                           trawl, hvis fangstpose har en maskestørrelse på mindst 70 mm (kvadratmasket), forudsat at de er udstyret med en sorteringsrist med højst 35 mm mellem tremmerne
                        
                     
                           c)
                        
                        
                           trawl med en mindstemaskestørrelse på under 70 mm, når der fiskes efter pelagiske arter eller industriarter, forudsat at mere end 80 % af fangsten består af en eller flere pelagiske arter eller industriarter
                        
                     
                           d)
                        
                        
                           trawl, hvis fangstpose har en maskestørrelse på mindst 35 mm, når der fiskes efter dybvandsreje, forudsat at trawlet er udstyret med en sorteringsrist med højst 19 mm mellem tremmerne.
                        
                     
            
               3.   Det er tilladt at anvende en anordning, der holder fisk tilbage, når der fiskes efter dybvandsreje, jf. stk. 2, litra d), forudsat at der er tilstrækkelige fiskerimuligheder til at dække bifangster, og at anordningen til at holde fiske tilbage er:
               
                           a)
                        
                        
                           konstrueret med et kvadratmasket overpanel med en mindstemaskestørrelse på 120 mm
                        
                     
                           b)
                        
                        
                           mindst 3 m lang og
                        
                     
                           c)
                        
                        
                           mindst lige så bred som sorteringsristen.
                        
                     
         
         
            Artikel 12
            SepNep
            Det er tilladt at anvende SepNep.
         
         
            Artikel 13
            Ophævelse
            Delegeret forordning (EU) 2018/2035 ophæves.
         
         
            Artikel 14
            Ikrafttræden og anvendelse
            Denne forordning træder i kraft dagen efter offentliggørelsen i Den Europæiske Unions Tidende.
            Den finder anvendelse fra den 1. januar 2020 til den 31. december 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 1. oktober 2019.
            
               
                  På Kommissionens vegne
               
               
                  Formand
               
               Jean-Claude JUNCKER
            
         
         
            (1)  EUT L 179 af 16.7.2018, s. 1.
         
            (2)  EUT L 198 af 25.7.2019, s. 105.
         
            (3)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
         
            (4)  Europa-Parlamentets og Rådets forordning (EU) 2018/973 af 4. juli 2018 om en flerårig plan for demersale bestande i Nordsøen og fiskeriet efter disse bestande med nærmere bestemmelser for gennemførelsen af landingsforpligtelsen i Nordsøen og om ophævelse af Rådets forordning (EF) nr. 676/2007 og (EF) nr. 1342/2008 (EUT L 179 af 16.7.2018, s. 1).
         
            (5)  Kommissionens delegerede forordning (EU) 2018/2035 af 18. oktober 2018 om de nærmere bestemmelser for gennemførelsen af landingsforpligtelsen i fiskeriet efter visse demersale arter i Nordsøen for perioden 2019-2021 (EUT L 327 af 21.12.2018, s. 17).
         
            (6)  Godkendt referat af fiskerikonsultationerne mellem Norge og Den Europæiske Union om regulering af fiskeriet i Skagerrak og Kattegat for 2012.
         
            (7)  Godkendt referat af fiskerikonsultationerne mellem Den Europæiske Union og Norge om foranstaltninger til gennemførelse af et forbud mod udsmid og kontrolforanstaltninger i Skagerrakområdet af 4. juli 2012.
         
            (8)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (9)  Det Internationale Havundersøgelsesråd.
         
            (10)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (11)  https://stecf.jrc.ec.europa.eu/documents/43805/1099561/STECF+PLEN+15-02.pdf.
         
            (12)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (13)  https://stecf.jrc.ec.europa.eu/documents/43805/1099561/STECF+PLEN+15-02.pdf.
         
            (14)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (15)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (16)  https://stecf.jrc.ec.europa.eu/documents/43805/1780485/STECF+PLEN+17-02.pdf.
         
            (17)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (18)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (19)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (20)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (21)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (22)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (23)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (24)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (25)  https://stecf.jrc.ec.europa.eu/documents/43805/1099561/STECF+PLEN+15-02.pdf.
         
            (26)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (27)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (28)  De redskabskoder, der anvendes i denne forordning, er fastsat i bilag XI til Kommissionens gennemførelsesforordning (EU) nr. 404/2011 af 8.april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (EUT L 112 af 30.4.2011, s. 1). For de fartøjer, der har en længde overalt på mindre end 10 m, er de redskabskoder, der anvendes i denne forordning, fastsat i FAO-klassificeringen af redskaber.